
3926. Odlok o dimnikarski službi na območju Občine Ig, stran 6116.
Na podlagi odloka o gospodarskih javnih službah v Občini Ig (Uradni list RS, št. 55/96) in sklepa o podelitvi koncesije podjetju Dimnikarstvo – meritve emisij, Dimnikarske storitve Kasim Alič, s. p., Cesta dveh cesarjev 108 h, Ljubljana, je Občinski svet občine Ig na 20. seji dne 27. 11. 96 sprejel

O D L O K
    o dimnikarski službi na območju Občine Ig

1. člen

Dimnikarska služba je obvezna gospodarska javna služba, ki jo predvideva zakon o varstvu okolja, ki se jo izvaja na področju pregledovanja, nadzorovanja in čiščenja kurilnih naprav, dimnih vodov in zračnikov zaradi varstva zraka.

2. člen

Dimnikarska služba se izvaja po zakonu o dimnikarski službi (Uradni list SRS, št. 16/74) in pravilniku o rokih in načinu čiščenja in pregledovanja kurilnih in prezračevalnih naprav, dimovodov ter meritvah dimne ali druge emisije kurišč.

3. člen

Zakon o varstvu pred požarom z vidika požarne varnosti podaja elemente varovanja objektov, zato Občina Ig na svojem območju tudi sprejema občinski odlok o dimnikarski službi in sklep o podelitvi koncesije za obvezno lokalno javno službo za pregledovanje, nadzorovanje in čiščenje kurilnih naprav, dimnih vodov in zračnikov zaradi varstva zraka.

4. člen

Uporabniki imajo v zvezi z izvajanjem dimnikarske službe naslednje obveznosti:

– prijaviti svoje naprave pooblaščeni dimnikarski službi in omogočiti izvajalcu dimnikarske službe neovirano izvajanje dimnikarskih storitev,

– sporočiti koncesionarju vsako spremembo na napravah in uporabi vrste goriva,

– redno plačevati dimnikarske storitve.

5. člen

Kolikor uporabnik dimnih naprav storitev odkloni je dolžan plačati 50% vrednost računa, ki bi bil izstavljen za opravljeno delo.

6. člen

Koncesijska pogodba se sklene na podlagi javnega razpisa ali na podlagi zainteresiranosti obeh strank. Koncesionar lahko opravlja dimnikarsko službo, če izpolnjuje naslednje pogoje:

– da je registriran za opravljanje dimnikarske službe,

– da razpolaga z zadostnim obsegom potrebnih delovnih sredstev in priprav,

– da ni v kazenskem postopku in da ni pravnomočno obsojen,

– da predloži reference o dosedanjem delu,

– da razpolaga z zadostnim številom kadrovsko usposobljenih delavcev,

– koncesionar je dolžan izvajati dimnikarsko službo tako kot določajo veljavni zakonski akti, navodila ministrstva, ki se nanašajo na izvajanje dimnikarske službe in upoštevati občinske odloke ter dogovore definirane s koncesijsko pogodbo.

7. člen

Koncesionar je dolžan za vsako leto trajanja koncesije plačati koncedentu plačilo za koncesijo v višini 7% od plačane realizacije, ustvarjenega z dimnikarskimi storitvami, zmanjšanega za amortizacijska sredstva in sredstva za nakup opreme.

Sredstva iz prejšnjega odstavka so prihodek proračuna občine in se uporabljajo za razvoj lokalnih javnih služb in varstva okolja.

8. člen

Razmerje med koncedentom in koncesionarjem preneha zaradi neopravljanja storitev dimnikarske službe v skladu veljavnih predpisov ali kršenja določil koncesijske pogodbe. Koncesionar ne more prenesti izvajanje dimnikarskih storitev na drugo osebo.

9. člen

Koncesijska pogodba se sklepa za dobo 5 let, odpovedni rok obeh strank je 6 mesecev.

10. člen

Ta odlok začne veljati z objavo v Uradnem listu RS.



Št. 853

Ig, dne 28. novembra 1996.

Predsednik
    Občinskega sveta 
    občine Ig
    Janez Cimperman l. r.
PAGE  
- 1 -

